Vandet ser indbydende ud, og i sommervarmen springer mange da også i kridtgraven, men det kan være en livsfarlig fornøjelse. I går var det tæt på at ende fatalt for to unge mænd. Heldigvis var triatleten Lars Faber ude at træne i sin våddragt. - Jeg hørte råb om hjælp fra en ung mand ude midt på søen. Jeg fik fat i en anden triatlet, og sammen fik vi den unge mand bjærget på land, fortæller Lars Faber. Kort efter var den gal igen. En anden ung mand, som også var svømmet ud for at hjælpe, kom også i problemer og måtte reddes i land. - Jeg er ikke i tvivl om, at de var druknet, hvis vi ikke tilfældigvis havde været i nærheden. Det går lynhurtigt, siger Lars Faber, der har været livredder i flere år. Han fortæller, at begge de unge var gået i krampe på grund af det kolde vand og ikke kunne bruge deres ben. I overfladen er temperaturen måske omkring 17-18 grader, men kommer man bare lidt ned i vandet dykker temperaturen. Der kan også være større områder, hvor vandet er koldere. I 2006 druknede en ung mand i søen, og Aalborg Kommune fraråder på skilte badning, men altså uden den store effekt.
To triatleter, der var ude at svømmetræne i deres våddragter i Nordens Kridtgrav i Hasseris i Aalborg, reddede i går to unge mænd i land.